„Balloonera“ bi uskoro moglo da postane nova hardversko-softverska platforma koja bi omogućavala niže cene svemirskih istraživanja širom sveta. Reč je o sistemu za komuniciranje sa sondom na visini, slanje prikupljenih podataka direktno na računar, praćenje i analiziranje svakog leta koji je osmislio tim studenata sa Fakulteta organizacionih nauka (FON) i Elektrotehničkog fakulteta (ETF), piše Startit.

Tvorci ovog startapa, smatraju da velike svemirske agencije poseduju ovakvu tehnologiju, ali da bi njihov, daleko jeftiniji sistem, omogućio da se i zemlje sa manjim budžetima uključe i daju doprinos svemirskim istraživanjima, a većina korisnika platforme bi bili entuzijasti.



Na njenom razvoju radi tim studenata završnih godina fakulteta Univerziteta u Beogradu – Dušan Tašin sa FON-a i Milan Tepić, Konstantin Janojlić, Luka Jakovljević i Aleksandar Pajović sa ETF-a.

– Tačna namena uređaja je da uspostavi komunikaciju između sonde i prijemne stanice. Doći će u formi hardvera koji će se staviti u sondu. Sonda se može jednostavno napraviti, ali će takođe biti moguće da se sonde kupe i preko nas za one koji ne žele ili nemaju vremena da ih prave. Isti je slučaj i sa balonima i padobranima. Helijum, kao jedan od skupljih ali bezbednijih gasova, isporučuje se čak i na kućnu adresu. Uz našu podršku i savete, svako će biti u mogućnosti da uz malo truda, iz bilo kog dela sveta, pošalje svoju sondu na ivicu svemira. – objašnjava Luka Jakovljević u ime Balloonera.

Tim će početi sa pružanjem usluge fotografisanja i snimanja sa ivice svemira, nakon čega će uslediti plasiranje proizvoda sa kojim će korisnici sami moći da realizuju svoje letove.

– Ballonera omogućava proces slanja sonde u svemir lako i jeftino, kako bi se svi oni kojima je potreban let u visine – istraživači, fotografi i entuzijasti mogli baviti svojom ključnom delatnošću – organizacijom i interpretiranjem dobijenih podataka. – navodi Jakovljević.

Prva verzija proizvoda biće fokusirana na korisnike koji već imaju iskustva u radu sa mikrokontrolerima i mikroprocesorima.

„Nije novina, ali jeste doprinos zemljama sa malim budžetima“

Tim se okupio pre oko godinu dana sa namerom da sam realizuje jedan takav let u svemir iz Srbije.

– Brzo smo uvideli da je naš prototip jeftiniji, jednostaviji i efikasniji od ostalih na tržištu i odlučili da osnujemo Ballooneru. – objašnjava Jakovljević.

On dodaje da je specifičnost ovog proizvoda upravo to što je povoljan.

– Sigurno je da velike svemirske agencije poseduju tehnologiju za ovako nešto i da su već odradile veliki broj eksperimenata. Međutim, na tržištu nema rešenja i usluga dostupnih korisnicima i zemljama sa manjim budžetima koje bi se bar na neki način uključili i doprineli svemirskim istraživanjima. – navodi Jakovljević.

Ekipa radi na tome da napravi veći broj primera upotrebe platforme, kako bi prikazali mogućnosti i prednosti koje pruža ovaj način istraživanja svemira. Takođe, radi se na snižavanju cene i povećavanju performansi hardvera, kako bi bili potpuno spremni da proizvod ponude korisnicima, piše Startit.



